stanford-oval/wikipedia huggingface dataset:
סטפן דימיטרוב
קורות חייו

דימיטרוב נולד בסופיה. הוא בוגר אוניברסיטת פוטסדאם במדע המדינה. בראשית שנות ה-90 של המאה ה-20 הצטרף לשירות החוץ הבולגרי. דימיטרוב כיהן כמנהל דסק מזרח אירופה במשרד החוץ, ובהמשך כקונסול הכללי של בולגריה בפרנקפורט. בינואר 2023 מונה לשגריר בולגריה במונטנגרו. באפריל 2024 מונה לשר החוץ בממשלת המעבר של דימיטר גלבצ'ב, ושוחרר מתפקידו לאחר זמן קצר.
דימיטרוב נשוי ואב לשלוש בנות.
הערות שוליים

↑  דימיטר גלבצ'ב, באתר משרד החוץ של בולגריה (בבולגרית).
| 0 | 1 | 2 |
| --- | --- | --- |
| הקודם: מריה גבריאל | שר החוץ של בולגריה  9 באפריל 2024 – 24 באפריל 2024 | הבא: דימיטר גלבצ'ב |
דייוויד טארק

דייוויד מ. טארק (באנגלית: David M. Turk) הוא משפטן אמריקאי, שכיהן כסגן מזכירת מחלקת האנרגיה של ארצות הברית בממשלו של הנשיא ג'ו ביידן בין השנים 2021–2025.
ביוגרפיה

טארק נולד בקיטו, עיר הבירה של אקוודור, וגדל במערב התיכון של ארצות הברית. הוא למד בבית הספר התיכון רוק פולס שבצפון-מערב אילינוי בטרם השלים לימודי תואר ראשון באוניברסיטת אילינוי באורבנה-שמפיין. בשנת 1999 קיבל תואר שני במשפטים מבית הספר למשפטים של אוניברסיטת וירג'יניה.
בין השנים 2001–2007 עבד טארק בלשכות של ג'ו ביידן וקנט קונרד בסנאט של ארצות הברית. נוסף על כך, הוא היה מנהל הסגל של ועדת המשנה לביטחון לאומי בוועדת הפיקוח והרפורמה של בית הנבחרים של ארצות הברית. בתקופת ממשל ברק אובמה שימש כעוזר לנשיא ארצות הברית ומנהל בכיר במועצה לביטחון לאומי של ארצות הברית. לאחר מכן עבר אל מחלקת המדינה של ארצות הברית, שם עבד כסגן שליח מיוחד לענייני שינויי אקלים. בהמשך שימש טארק כסגן עוזר מזכיר האנרגיה של ארצות הברית לאקלים וטכנולוגיה בין-לאומית.
לאחר סיום ממשל אובמה וההשבעה של דונלד טראמפ לנשיאות ארצות הברית, התמנה טארק לסגן ראש סוכנות האנרגיה הבינלאומית. ב-13 בפברואר 2021 הגיש הבית הלבן של הנשיא ג'ו ביידן את מועמדותו טארק לסגן מזכירת האנרגיה.
לאחר העמדתו לתפקיד סגן מזכירת האנרגיה, ועדת האנרגיה ומשאבי הטבע של הסנאט של ארצות הברית אישרה פה אחד ביחס של 0–20 את העברת מועמדותו למליאת הסנאט. ב-24 במרץ 2021 אישר הסנאט ברוב של 98 תומכים מול 2 מתנגדים באורח רשמי את המינוי. הסנאטורים ראנד פול וג'וש האולי היו היחידים שהתנגדו למינוי. כיממה לאחר מכן, ב-25 במרץ, טארק הושבע לתפקידו בידי מזכירת האנרגיה ג'ניפר גרנהולם.
הערות שוליים

↑  זאק בודיק, Senate confirms David Turk as deputy Energy secretary, באתר The Hill‏, 25 במרץ 2021 (באנגלית)
↑  David Turk Appointed as IEA Deputy Executive Director, באתר סוכנות האנרגיה הבינלאומית, 29 באוקטובר 2020 (באנגלית)
↑  משרד דובר הבית הלבן, President Biden Announces Additional Members of His Energy and Jobs Team, באתר הבית הלבן, 10 בפברואר 2021 (באנגלית)
↑  Biden announces Turk, Su to be energy, labor deputy secretaries, באתר רויטרס, 10 בפברואר 2021 (באנגלית)
↑  זאק בודיק, Senate panel unanimously advances Biden pick for deputy Energy chief, באתר The Hill‏, 11 במרץ 2021 (באנגלית)
↑  הצהרה לתקשורת, David M. Turk Sworn In as Deputy Secretary of Energy, באתר מחלקת האנרגיה של ארצות הברית, 25 במרץ 2021 (באנגלית)
אוריפידס

| --- | --- |

 לידה:  שנות ה־80 של המאה ה־5 לפנה״ס סלמיס, יוון 
 פטירה:  העשור הראשון של המאה ה־4 לפנה״ס פלה, מוקדון 
 מדינה:  אתונה העתיקה 
 שפות היצירה:  יוונית עתיקה 
 סוגה:  טרגדיה יוונית 
 יצירות בולטות:  אלקסטיס, איון, איפיגניה בטאוריס, איפיגניה באאוליס, הקיקלופ, אורסטס, מדיאה, רזוס, נשות טרויה, היפוליטוס, הרקלס, הבאקכות, אנדרומאכה, מבקשות החסד, הקובה, אלקטרה, הלנה, ילדי הרקלס, הנשים הפיניקיות 
 צאצאים:  אוריפידס הצעיר 
 
תבליט מהמאה ה-1 לפנה"ס או המאה ה-1 מסמירנה המתאר את אוריפידס יושב ואישה מגישה לו מסכת תיאטרון  כשמעליה מופיעה הכתובת ביוונית עתיקה: סצנה ומאחורי אוריפידס עומד על פודיום דיוניסוס, מוצג במוזיאונים לארכאולוגיה של איסטנבול
אֶוּריפִּידֶס (ביוונית עתיקה: Εὐριπίδης) ‏ 480 עד 406 לפנה"ס בקירוב, היה אחד משלושת המחזאים הטראגיים הגדולים באתונה העתיקה, יחד עם אייסכילוס וסופוקלס והצעיר מביניהם. אוריפידס הכניס שינויים רבים בצורה ובסגנון של הדרמה היוונית.
חייו

אורפידס נולד בסלמיס. שם אמו היה קְלייטוֹ, ושם אביו מְנֵסַרכוּס או מְנֵסַרכִידֶס. סיפור מסורתי טוען כי קלייטו התפרנסה ממכירת עשבי תיבול בשוק; מחבר-הקומדיות אריסטופאנס מצא שהדבר משעשע, והשתמש בו בקומדיות רבות. עם זאת, ישנן עדויות רבות לפיהן משפחתו של אוריפידס הייתה אמידה למדי, ולא הייתה זקוקה להכנסה מסוג זה.
על-פי מקורות קדומים, חיבר אוריפידס מעל 90 מחזות, אשר מהם שרדו 18 עד ימינו (כיום מקובל לחשוב כי המחזה "רזוס" נכתב בידי אחר). ממרבית המחזות האחרים שרדו קטעים, חלקם ארוכים למדי. מספר המחזות מאת אוריפידס ששרד גדול יותר מזה של אייסכילוס וסופוקלס גם יחד, בין השאר בשל השתמרות מקרית של כתב-יד שהיה כנראה חלק מאוסף מלא של יצירותיו.
אוריפידס חידש שני חידושים בדרמה היוונית: הראשון הוא ה"פרולוג", מעין הקדמה למחזה שמטרתה להקל על הצופים את הבנת ההתרחשויות שעל הבמה; השני הוא ה"אפילוג", כלומר הסיום, הנקרא גם "דאוּס אקס מַכינָה" (=האל מתוך המכונה), הואיל ובסוף המחזה היה מופיע על הבמה שחקן מחופש לאחד האלים ופותר את הבעיות שנוצרו תוך כדי מהלך העלילה.
נוסף למחזות שהתבססו על המיתולוגיה היוונית, כתב אוריפידס גם על האדם וסבלו, ולעיתים קרא ביצירותיו למרד באלים על החלטותיהם השרירותיות. עקב כך נחשב אוריפידס למחזאי נועז בזמנו, וברבים ממחזותיו מתואר המאבק המתחולל בנפשם של הגיבורים בין יצריהם לבין חוקי המוסר ומצפונם-הם.
כמעט ואין עדויות על חייו הציבוריים של אוריפידס, למעט מעורבותו בתחרויות דרמה. יש יסוד להאמין כי נסע לסיציליה שבאיטליה בשליחות דיפלומטית, אולם אם השתתף בפעילויות פוליטיות או ציבוריות אחרות במהלך חייו, הרי שלא שרד כל מידע על כך. ממחזותיו ברור שהיה ספקן מאוד בנוגע לדת היוונית, ועל-פי המסורת התרועע עם סופיסטים שונים וגם עם סוקרטס. הייתה לו אשה בשם מֶליטוֹ, והיו להם שלושה בנים.
אוריפידס התחרה בפסטיבל הדרמה האתונאי הידוע (חלק מחגיגות ה"דיוניסיה הגדולה"), החל משנת 455 לפנה"ס, שנה לאחר מותו של אייסכילוס; בשנה זו הגיע למקום השלישי. הוא לא זכה במקום הראשון לפני שנת 441 לפנה"ס, ובמהלך חייו לא זכה יותר מארבע פעמים. בהשוואה לאייסכילוס, שזכה 13 פעמים, וסופוקלס, שזכה 18 פעמים, אוריפידס היה המוערך פחות שבחבורה.
אוריפידס היה יעד תדיר לעקיצותיו של אריסטופאנס. הוא מופיע כדמות במחזות "האכארניים" ו"חג הנשים", ובאופן הבולט ביותר ב"הצפרדעים", שבו האל דיוניסוס יוצא למסע אל האדס (השאול) כדי להשיב את אוריפידס מעולם המתים. לאחר ויכוח על אמנות הטראגדיה בין אוריפידס לאייסכילוס, מעדיף דיוניסוס להעלות עמו את אייסכילוס.
התחרות האחרונה שבה השתתף אוריפידס באתונה הייתה בשנת 408 לפנה"ס, וזמן קצר לאחר מכן הוא עזב את העיר בהזמנתו של ארכלאוס מלך מוקדון, ונשאר עמו במוקדון. למרות שעל-פי המסורת עזב את אתונה כשהוא מריר בשל הפסדיו, אין ראיות של ממש לטענה זו. הוא נפטר במקדוניה בשנת 406 לפנה"ס, ולאחר מותו פרסומו האפיל על זה של אייסכילוס וסופוקלס גם יחד. על-פי מסורת לא אמינה, הוא נקרע למוות בידי כלבי ציד.
הקלאסיקונים הצרפתים העריצו את יצירתו של אוריפידס. "הבאקכות", "נשות טרויה", ו"מדיאה" נחשבות לנשגבות שביצירותיו.
מחזות מאת אוריפידס

"אורסטס" - כנראה מ-408 לפנה"ס
"אִיוֹן" - 414 לפנה"ס
"איפיגניאה באאוליס" - פורסם לאחר מותו, ב-405 לפנה"ס; מקום ראשון (יחד עם "הבאקכות")
"איפיגניאה בטאוריס" - 414 לפנה"ס
"אלקטרה"
"אלקסטיס" - 438 לפנה"ס
"אנדרומאכה" - 425 לפנה"ס
"ילדי הרקלס" - 430 לפנה"ס
"הבאקכות" - פורסם לאחר מותו, ב-404 לפנה"ס; זכה במקום ראשון (יחד עם "איפגניאה באאוליס")
"היפוליטוס" - 428 לפנה"ס, מקום ראשון
"הלנה" - כנראה מ-412 לפנה"ס
"הנשים הפיניקיות" - 410 לפנה"ס
"הֵקאבֵּה" - 424 לפנה"ס
"הרקלס" - 416 לפנה"ס
"מבקשות החסד" - 423 לפנה"ס
"מדיאה" - 431 לפנה"ס, מקום שלישי
"נשות טרויה" - 415 לפנה"ס, מקום שני
"הקיקלופים" (מחזה סאטירים, לא טראגדיה)
"רזוס", מחזה מזויף ששויך לו בטעות)
"אנטיופה" - בערך 410 לפנה"ס
"אוגה (מחזה)" - טרגדיה יוונית שגרסה בסיסית בלבד שלה הגיעה לידינו.
יצירות אוריפידס שתורגמו לעברית

מתוך מחזות אלו, המחזות הבאים תורגמו לעברית בידי אהרן שבתאי, וראו אור בהוצאת שוקן:
אורסטס
איון
איפיגניה באאוליס
איפיגניה בארץ הטאורים
אלקטרה
אלקסטיס
אנדרומאכה
הבאקכות
היפוליטוס
הלנה
הקבה
הקיקלופ
הרקלס
ילדי הרקלס
הנשים הפיניקיות
מדיאה
נשות טרויה
מבקשות החסות
המחזות "נשות טרויה", "מדיאה" ו"הבאקכות" תורגמו לעברית בידי אהרן קמינקא, בספר "טראגדיות נבחרות".
שמעון בוזגלו תרגם את המחזות הבאים של אוריפידס:
נשות טרויה, תחת השם "הנשים מטרויה", אור-עם, 2011.
הקבה, אור-עם, 2011.
מדיאה, אור-עם, 1999.
מדיאה, ספרי עליית הגג/ידיעות ספרים, 2018.
איפיגניה באוליס, אבן חושן, 2009.
יצירות אוריפידס שתורגמו לעברית > עיבודים

עיבוד של ז'אן-פול סארטר ל"נשות טרויה" תורגם מצרפתית לעברית בידי אלי מלכא וראה אור בהוצאת כתר, 1983.
דן מירון עיבד את "אלקטרה".
חנוך לוין יצר גרסה משלו (שהאלים נעדרים ממנה) ל"נשות טרויה", בשם הנשים האבודות מטרויה.
יגאל עזרתי תרגם ועיבד את "איפיגניה באאוליס", בהוצאה עצמית, 1985.
אוליביה רודריגו

| --- | --- |

רודריגו בהופעה, 2024
 לידה:  20 בפברואר 2003 (בת 21) טמקולה, קליפורניה, ארצות הברית ארצות הברית
 שם לידה:  אוליביה איזבל רודריגו
 תקופת הפעילות:  מ-2015
 עיסוק:  זמרת-יוצרת • שחקנית
 סוגה:  רוק אלטרנטיבי • פופ רוק • פופ • אינדי פופ
 כלי נגינה:  פסנתר • גיטרה
 חברת תקליטים:  אינטרסקופ • גפן
 פרסים והוקרה:  פרסים ומועמדויות
 oliviarodrigo.com
 פרופיל ב-IMDb
 חתימה:  
 
אוליביה איזבל רודריגו (באנגלית: Olivia Isabel Rodrigo; נולדה ב-20 בפברואר 2003) היא זמרת-יוצרת ושחקנית אמריקאית זוכת פרס גראמי. היא ידועה בשל תפקידיה כפייג' אולברה בסדרת הילדים של ערוץ דיסני "ביזארדבארק", וניני סלזר-רוברטס בסדרה המוזיקלית של דיסני+, "היי סקול מיוזיקל: המחזמר: הסדרה". היא הוציאה לאור את אלבום הבכורה שלה, Sour בחודש מאי 2021. האלבום השני שלה, Guts, יצא ב-8 בספטמבר 2023.
ביוגרפיה > 2003–2019: ילדות וקריירת משחק

רודריגו נולדה ב-20 בפברואר 2003 בטמקולה, קליפורניה. היא ממוצא פיליפיני מצד אביה וממוצא גרמני ואירי מצד אמה. רודריגו החלה לכתוב שירים על חוויותיה כשהייתה רק בת ארבע והחלה לעסוק במשחק כשהשתתפה בהפקות בית הספר כשהייתה תלמידה בבית ספר יסודי. רודריגו ומשפחתה עברו להתגורר בעיר מורייטה שבקליפורניה כשלוהקה לתוכנית "ביזארדבארק". מאז ליהוקה לתוכנית ועד שנת 2021, היא למדה במסגרת של חינוך ביתי. העניין שלה בכתיבת שירים העמיק כשהייתה בת 12, והיא התחילה לנגן שירים בפסנתר וללמוד איך לכתוב שירים לאקורדים.
רודריגו הופיעה לראשונה על המסך בפרסומת של Old Navy. זמן קצר לאחר מכן בשנת 2015, היא גילמה את התפקיד הראשי של גרייס תומאס בסרט "An American Girl: Grace Stirs Up Success". בשנת 2016 לוהקה רודריגו לתפקיד פייג' אולברה בסדרת הילדים של ערוץ דיסני, "ביזארדבארק", תפקיד שגילמה במשך שלוש עונות.
בפברואר 2019 לוהקה לתפקיד הראשי של ניני סלזר-רוברטס בסדרה של דיסני+, "היי סקול מיוזיקל: המחזמר: הסדרה", שעלתה לשידור בנובמבר של אותה השנה. היא הייתה דמות בולטת בשתי העונות הראשונות של הסדרה, אך לקחה צעד אחורה בעונה השלישית כדי להיות כוכבת אורחת. החלטה זו התקבלה כדי שתוכל להתמקד בקריירה המוזיקלית שלה. רודריגו לא שבה להופיע בעונה הרביעית והאחרונה של הסדרה.
ביוגרפיה > 2020–2022: Sour

רודריגו כתבה את "All I Want" וכתבה יחד עם ג'ושוע באסט את השיר "Just A Moment" לפסקול העונה הראשונה של הסדרה היי סקול מיוזיקל: המחזמר: הסדרה. בשנת 2020 חתמה רודריגו על חוזה הקלטות עם אינטרסקופ רקורדס וגפן רקורדס ובמסגרת החוזה רודריגו היא הבעלים של גרסאות המאסטר של כל שיריה.
ב-8 בינואר 2021 הוציאה לאור את סינגל הבכורה שלה, "Drivers License". בתוך שבוע מצאתו לאור, "Drivers License" זכה לשבחים ושבר את שיא ההשמעות של ספוטיפיי פעמיים עבור מספר ההשמעות היומי הגבוה ביותר לשיר שאינו שיר חג ב-11 בינואר, לשיר היו מעל 15.7 מיליון השמעות עולמיות בספוטיפיי, ולמחרת יותר מ-17 מיליון השמעות עולמיות של השיר. במצעד הבילבורד הוט 100 ובמצעד הסינגלים הבריטי, הגיע השיר היישר אל המקום הראשון.
ב-1 באפריל 2021 הוציאה לאור את הסינגל השני שלה, "Deja Vu" שהגיע למקום ה-8 במצעד הבילבורד הוט 100, מה שהפך אותה לאמנית הראשונה ששני הסינגלים הראשונים שלה נכנסו לעשירייה הפותחת של ההוט 100. הסינגל השלישי שלה, "Good 4 U" יצא לאור ב-14 במאי והגיע אף הוא היישר אל המקום הראשון במצעד הבילבורד הוט 100. אלבום הבכורה שלה, Sour, יצא לאור ב-21 במאי 2021. עם צאתו, גרף האלבום שלל הישגים: האלבום שבר את שיא ההשמעות של ספוטיפיי לאלבום של אישה בשבוע הפתיחה, עם כ-385 מיליון השמעות. כשבוע לאחר צאתו, הפך האלבום לאלבום הנמכר ביותר של אישה בארצות הברית לשנת 2021, עם כ-295,000 עותקים שנמכרו במדינה. בבריטניה, שבר האלבום את שיא ההשמעות בפלטפורמות הסטרימינג לאלבום בכורה בשבוע הראשון, עם כ-45.7 מיליון השמעות. באירלנד, הפכה רודריגו לאמנית הראשונה בהיסטוריה ששלושה משיריה נמצאים בראש מצעד הסינגלים. בארצות הברית ובקנדה, כל 11 שירי האלבום נכנסו למצעדי הסינגלים ל-30 המקומות הראשונים. Sour ו-"Drivers License" היו שניהם האלבום והשיר, בהתאמה, הכי מושמעים בשנת 2021 בספוטיפיי העולמית.
ב-29 ביוני 2021 שודר סרט הופעה "Sour Prom" בשידור חי בערוץ היוטיוב של רודריגו.
היא הגיעה למקום השני במצעד הארטיסט 100 השנתי של בילבורד לשנת 2021, ולמקום הראשון במצעד האמנים החדשים. ב־9 בדצמבר קיבלה את התואר "בדרנית השנה" מאת מגזין טיים. IFPI דירג את רודריגו כאמנית העשירית המוכרת ביותר של שנת 2021 ואת Sour כאלבום השני הנמכר ביותר של שנת 2021.
רודריגו נכללה ברשימת פורבס 30Under30 לשנת 2022. ב-17 בפברואר 2022, רודריגו הכריזה והוציאה לאור את הטריילר של סרטה התיעודי "driving home 2 u" (a SOUR film), שעלה לשידור בדיסני+ ב-25 במרץ 2022. רודריגו קיבלה 7 מועמדויות ב טקס פרסי גראמי ה-64, כולל תגלית השנה, אלבום השנה על Sour, והקלטת השנה ושיר השנה על "Drivers License". היא זכתה בקטגוריות תגלית השנה, אלבום הפופ הווקאלי הטוב ביותר על Sour, וביצוע סולו הפופ הטוב ביותר על "Drivers License". ב-5 באפריל 2022 יצאה רודריגו לסיבוב ההופעות הראשון שלה, "Sour Tour", שנערך בצפון אמריקה ואירופה והסתיים ב-7 ביולי 2022.
ביוגרפיה > 2023–הווה: Guts

אלבומה השני של רודריגו, Guts, יצא לאור ב-8 בספטמבר 2023, תחת הוצאת חברת התקליטים גפן. בהצהרה על האלבום, רודריגו תיארה כי הוא עוסק בכאבי התבגרות ותהליך גיבוש זהותה בשלב זה בחייה. היא ציינה שהיא חוותה תקופות אינטנסיביות של גמלוניות ושינוי בין הגילאים 18 ל-20 וכי היא מקווה שהאלבום משקף את החלק הטבעי הזה של הגדילה שלה. הסינגל הראשון מהאלבום, "Vampire",יצא לאור ב-30 ביוני 2023. רודריגו כתבה את השיר ורצועות נוספות באלבום עם דניאל ניגרו, ששיתף פעולה עם רודריגו באלבום הבכורה שלה, Sour. ב-10 ביולי נכנס השיר היישר אל המקום הראשון במצעד הבילבורד הוט 100 והיה לשיר השלישי של רודריגו שהגיע להישג זה. בספטמבר 2023, הסינגל הגיע למקום הראשון במצעד הסינגלים הרשמי בבריטניה. לאחר ששהה במקום השני במשך חודש רצוף. זהו הסינגל השלישי במקום הראשון בבריטניה של רודריגו. בכך, רודריגו הפכה לזמרת עם הכי הרבה סינגלים בראש המצעד בעשור הנוכחי.
ב-7 באוגוסט רודריגו הכריזה על הסינגל הבא שלה, "Bad Idea Right?", באמצעות פוסט באינסטגרם ומייל למעריצים. הסינגל יצא ב-11 באוגוסט 2023. חודש לאחר מכן יצא לאור הסינגל השלישי מתוך האלבום, "Get Him Back!". עם צאתו האלבום הגיע היישר אל המקום הראשון במצעד האלבומים הבריטי, והיה לאלבום השני שלה שמגיע להישג זה. לפי המצעדים הרשמיים, הוא האלבום הנמכר ביותר והמושמע ביותר בפלטפורמות הסטרימינג של השבוע כאחד, כשהוא צבר 60,300 יחידות שקולה לאלבום ועלה על שאר האלבומים בעשירייה הפותחת של המצעד גם יחד.
ב-1 בנובמבר 2023, רודריגו הודיעה שהיא כתבה שיר בשם "Can't Catch Me Now" לפסקול הסרט "משחקי הרעב: בלדה לנחשים וציפורי שיר". השיר הוא הרצועה הפותחת באלבום בן 17 השירים, שיצא לאור ב-17 בנובמבר תחת הוצאת גפן רקורדס, במקביל לתאריך היציאה לקולנוע של הסרט. רודריגו חזרה ל-"סאטרדיי נייט לייב" ב-9 בדצמבר וביצעה שני שירים מ-Guts. רודריגו ביצעה גם הופעת קמע מפתיעה במערכון במהלך הפרק.
רודריגו יצאה לסיבוב ההופעות "Guts World Tour" שהחל בפברואר 2024 וצפוי להסתיים במרץ 2025. באוקטובר 2024, הוכרז שרודריגו תשיק ספיישל הופעה בנטפליקס ב-29 באוקטובר. הספיישל הציג את הופעתה של רודריגו מאולם אינטואיט דום בלוס אנג'לס, כחלק מסיבוב ההופעות Guts World Tour. רודריגו אמרה כי היא מתכננת לקחת הפסקה לאחר סיום סיבוב ההופעות "Guts World Tour" בשנת 2025. במרץ 2025, רודריגו צפויה להיות בין המופעים המרכזיים בפסטיבלי לולהפלוזה 2025 שיתקיימו בצ'ילה, ארגנטינה וברזיל. אלו יהיו הופעות הבכורה שלה בדרום אמריקה. ביוני 2025, רודריגו צפויה להוביל את פסטיבל Governors Ball (אנ') לשנת 2025 שיתקיים בניו יורק וגם להוביל את פסטיבל בונארו למוזיקה ואומנות לשנת 2025 שיתקיים במנצ'סטר, טנסי.
סגנון מוזיקלי

רודריגו נחשבת לאחת הזמרות והיוצרות הבולטות של דור ה-Z. סגנון המוזיקה שלה נוטה לכיוון הרוק, עם השפעות מלהקות משנות ה-90 ושילוב של פגיעות רגשית ויכולת סיפור סיפורים המתבטאות בליריקה שלה. המוזיקה של רודריגו עוסקת לעיתים קרובות בנושאים אישיים ורגשיים, כולל אהבה נכזבת, מערכות יחסים וגילוי עצמי, ומושפעת מתנועת ריוט גירל. רודריגו מבקשת להפוך את מוזיקת הרוק שלה למזוהה עמה, בהיותה נשית ואקספרסיבית, תוך הימנעות מחיקוי של רוק הנשלט על ידי גברים. היא ציינה כי היא נהנית לכתוב שירים על תחושות נשיות של כעס וטינה שלא באים לידי ביטוי בקלות בחיי היומיום.
רודריגו ציינה את טיילור סוויפט (למעלה) ולורד (למטה) כהשפעות המוזיקליות הגדולות ביותר שלה.
סגנון מוזיקלי > השפעות

כשהייתה קטנה, הייתה מאזינה למוזיקה עם הוריה, שטעמם המוזיקלי נטה לכיוון גראנג', רוק וז'אנרים אלטרנטיביים. רודריגו ציינה את הזמרות טיילור סוויפט ולורד כהשפעות המוזיקליות המרכזיות ביותר שלה. היא כינתה את עצמה "הסוויפטית הגדולה ביותר בעולם". היא כינתה את ג'ק וייט, חבר להקת הווייט סטרייפס, "הגיבור שלי". השפעות נוספות אותן ציינה הן אלאניס מוריסט, קייסי מאסגרייבס, פיונה אפל, סנט וינסנט, קארדי בי, גוון סטפאני, אבריל לאבין, סנייל מייל, ג'וני מיטשל, קתלין האנה, בילי ג'ואל, טורי איימוס, ביונסה,סלייטר-קיני, קייטי פרי, Rage Against the Machine וביקיני קיל. מבקרי מוזיקה ציינו כי המוזיקה שלה מושפעת גם מאמנים כמו גרין דיי, פאראמור ובלינק-182. היא סיפרה כי היא מוצאת השראה במשוררים כמו לאונרד כהן וסילביה פלאת', וקראה את יצירותיהם במהלך יצירת האלבום השני שלה.
רודריגו נחשבת לאמנית השואבת השראה ממגוון רחב של השפעות של מוזיקת פופ כדי ליצור צליל ייחודי משלה. במהלך תקופת צאת אלבום הבכורה שלה, היו מחלוקות בנוגע למקורות ההשראה למוזיקה שלה. כמה האשמות על גניבה אינטלקטואלית הועלו, כולל טענות על שימוש בריפים של אלביס קוסטלו, אקורדים וסגנון מפאראמור (עליהם נתנה קרדיטים לאינטרפולציה בשיר "Good 4 U"), וסגנון ווקאלי מטיילור סוויפט (עליהם היא גם נתנה קרדיט בשיר "Deja Vu"). עם זאת, אמנים כמו קוסטלו הדגישו שהאשמות כאלה לרוב מבוססות על מרכיבים משותפים במוזיקת פופ ושזה נוהג שכיח למזג ז'אנרים והשפעות כדי ליצור יצירות חדשות. בראיון ל"הגרדיאן", רודריגו הביעה אכזבה מאיך שאנשים הוציאו את המצב מהקשרו והכפישו את עבודתה כאישה צעירה בתעשיית המוזיקה.
סגנון מוזיקלי > קול וסגנון כתיבה

סוג הקול של רודריגו הוא סופרן. גופי תקשורת שונים לרוב מתארים את רודריגו כזמרת פופ הנוטה לפופ רוק, טין פופ ואינדי פופ. רודריגו סיפרה כי היא רוצה להיות פזמונאית ולא "כוכבת פופ גדולה", וכי היא בחרה לחתום על חוזה הקלטות עם חברת גפן כי המנכ"ל שיבח את יכולות הכתיבה שלה, ולא את איכויותיה ככוכבת פוטנציאלית.
רודריגו הזכירה שהיא כותבת לעיתים קרובות את המוזיקה הטובה ביותר שלה כשהיא עוברת שברון לב ועצב. מכך נובע כי חוויותיה ורגשותיה האישיים משחקים תפקיד משמעותי בכתיבת השירים שלה. היא משתמשת באופן פעיל בטיקטוק ורואה בו יותר מסתם מקור בידור; היא מוצאת השראה לכתיבת שירים בפלטפורמה. רודריגו חשפה שהיא כתבה את הרצועה "Traitor" מאלבום הבכורה שלה, Sour, לאחר שראתה סרטון טיקטוק של בחורה שעוברת מצב דומה, וזה עזר להבהיר את רגשותיה שלה. בנוסף, הזכירה פרויקטים קולנועיים וספרותיים, כמו "דמדומים" ו-"The White Album" מאת ג'ואן דידיון כהשראה לשירים שונים אותם כתבה.
עיסוקים נוספים

רודריגו היא דוברת וחברת פאנל במכון ג'ינה דייוויס למגדר בתקשורת.
באפריל 2022 היא הפכה לפרזנטורית הראשונה של חברת Glossier. בספטמבר 2023 שיתפה פעולה עם סוני כדי להוציא אוזניות LinkBud S משלה במהדורה מוגבלת. האוזניות הללו כוללות שני אקוולייזרים מותאמים אישית שכוונו על ידי רודריגו והמפיק שלה, דן ניגרו. שני האקוולייזרים המותאמים לכל אחד מהאלבומים של רודריגו, Sour ו-Guts. ביולי 2024 רודריגו הכריזה על שיתוף פעולה עם חברת "Stanley" (אנ') לשנת 2024. שיתוף הפעולה כולל כוס של 40 אונקיות בגוון הלבנדר המזוהה עם רודריגו. בנובמבר 2024, הוכרז כי רודריגו מונתה לפרזנטורית של המותג לנקום.
עיסוקים נוספים > פילנתרופיה ופעילות חברתית

רודריגו השתמשה ברשתות החברתיות שלה כדי להגיב על נושאים חברתיים ופוליטיים. היא הביעה את דעותיה על מעשיו של נשיא ארצות הברית, דונלד טראמפ, ועל רצח ג'ורג' פלויד, והראתה את מעורבותה באירועים אקטואליים. בנוסף, הראתה תמיכה בקבלה עצמית ותנועת הגוף החיובי, המעודדת אנשים לאמץ את גופם מבלי להתאים אותו לסטנדרטים החברתיים. במהלך הבחירות לנשיאות ארצות הברית 2020, רודריגו עודדה את הקהל הצעיר שלה להשתתף בתהליך הדמוקרטי, מה ולהגביר את המודעות הפוליטית ומעורבות הנוער. היא גם תרמה כספים לארגוני צדקה, ביניהם ארגון "Women for Women International" (אנ') ו-"She's the First" (אנ').
בחודש יולי 2021, רודריגו הייתה מעורבת במאמץ של הבית הלבן לקדם חיסוני קורונה בקרב צעירים. היא נפגשה עם הנשיא ג'ו ביידן, סגנית הנשיא קמלה האריס והיועץ הרפואי הראשי אנתוני פאוצ'י, כדי לדון בתרומה שלה לקמפיין. ב-20 בנובמבר היא הצטרפה לונוס ויליאמס, בילי אייליש, ג'ון לג'נד, טום הולנד ועוד עם המייסדים אדי וג'יל ודר לאירוע גיוס הכספים השנתי במטרה למצוא תרופה לתמס בועתי של העור. רודריגו עם כריס סטייפלטון, סלינה גומז ועוד תרמו פריטים בלעדיים לקרן ASCAP התומכת בתוכניות חינוך מוזיקלי ופיתוח כישרונות ברחבי ארצות הברית בדצמבר 2022.
בינואר 2023, רודריגו יחד עם מוזיקאים נוספים תרמו פריטים למכירה פומבית של קרן MusiCares כדי לעזור למוזיקאים עם החשבונות הרפואיים שלהם ואילוצים כספיים אחרים.
בספטמבר 2024, לרגל יום ההרשמה הארצי להצבעה לקראת הבחירות לנשיאות ארצות הברית 2024, מעל 100 ידוענים, ביניהם רודריגו, שיתפו פעולה עם Linktree ואתר ההצבעה הממשלתי כדי לעודד אנשים להירשם להצבעה ולבדוק את מצב ההרשמה שלהם. השותפות עם Vote.org היא יוזמה א-מפלגתית שנועדה להעלות את המודעות להרשמה להצבעה. בדצמבר 2024, רודריגו תרמה מעל 2 מיליון דולר מהרווחים של סיבוב ההופעות Guts World Tour לארגוני צדקה עולמיים התומכים בנשים ובנערות. בין הארגונים שנהנו מהתרומה: National Network of Abortion Funds (אנ') בארצות הברית, Women Against Violence Europe (אנ'), Harmony House Limited בהונג קונג, Aidha (אנ') בסינגפור, Korea Foundation for Women, ו-NPO Women's Saya-Saya ביפן. הארגונים הללו מתמקדים בנושאים כמו חינוך לנערות, בריאות רבייה ומניעת אלימות מגדרית.
בינואר 2025, רודריגו הצטרפה למוזיקאים כמו בילי אייליש, גרייסי אברמס, קייטי פרי, ליידי גאגא וטייט מקריי שישתתפו במופע למען נפגעי השרפות בלוס אנג'לס. המופע ייערך באינטואיט דום ב-30 בינואר 2025 וישודר בשידור חי בפלטפורמות כמו יוטיוב, Max, נטפליקס, ספוטיפיי ופריים וידאו, כדי שגם מעריצים שאינם יכולים להגיע יוכלו לצפות.
עיסוקים נוספים > פילנתרופיה ופעילות חברתית > פעילות בנושא הפלות מלאכותיות

בשנת 2022, בעקבות הדיון המתמשך בנוגע להפלות מלאכותיות בעקבות פסק דין דובס נגד הארגון לבריאות נשים בג'קסון, התבטאה רודריגו באחת מהופעותיה בסיבוב ההופעות "Sour Tour" ואמרה: ”אסור שהזכות על גופינו תהיה בידי הפוליטיקאים. אני מקווה שנוכל להשמיע קול על מנת להגן על זכותנו להפלה בטוחה, שהיא זכות שכל כך הרבה אנשים לפנינו עבדו קשה על מנת לקבל”. בנוסף, חתמה, יחד עם עוד 159 אנשים אחרים, על מודעה של ארגון הורות מתוכננת שהתפרסמה בניו יורק טיימס בעקבות פסק דין דובס נגד הארגון לבריאות נשים בג'קסון. רודריגו התבטאה בנושא שוב במהלך הופעתה בפסטיבל גלסטונברי כשאירחה את הזמרת הבריטית לילי אלן וביצעה עמה את השיר "Fuck You", אותו הקדישו לשופטי בית המשפט העליון שהחליטו לבטל את הפסיקה על זכות ההפלה ואמרה: ”כל כך הרבה נשים וכל כך הרבה בנות הולכות למות בגלל זה, אני הרוסה ומפוחדת. רציתי להקדיש את השיר לחמשת חברי בית המשפט העליון: סמואל אליטו, קלרנס תומאס, ניל גורסץ', איימי קוני בארט וברט קוואנו שהראו לנו שבסופו של יום, הם באמת לא מקדמים ערכים של חופש.”.
עם ההכרזה על סיבוב ההפועות השני של רודריגו, Guts World Tour, הוכרז כי חלק מההכנסות אליו יתרמו לעמותה של רודריגו, "Fund 4 Good", המתמקדת בהשכלת נשים, זכויות רבייה (אנ') ומניעת אלימות נגד נשים, גברים ולהט"ב. באוקטובר 2023, רודריגו ביצעה שירים מתוך Guts במופע חד פעמי במלון אייס בלוס אנג'לס. כל ההכנסות ממכירת כרטיסים נתרמו לעמותה "Fund 4 Good". ב-15 במרץ 2024, פורסם כי סיבוב ההופעות Guts World Tour לא יכלול עוד ארגונים מקומיים למען הזכות להפלה המחלקים אמצעי מניעה במופעים שלה. ההחלטה להפסיק לחלק גלולת חירום למניעת היריון ומשאבים אחרים הגיעה מהצוות של רודריגו. למרות האיסור על הפצת אמצעי מניעה, הארגונים ימשיכו להפיץ חומרי הסברה במופעים של רודריגו. היוזמה לחלוקת משאבי בריאות מינית בסיבוב ההופעות זכתה לתשומת לב לאחר שתמונה של חומרי ההסברה הפכה לוויראלית ברשתות החברתיות. הביקורת שהביאה להפסקת המוצרים הגיעה בעקבות ההופעה של רודריגו בסנט לואיס, עיר הנמצאת במדינת מיזורי, בה יש איסור כמעט מוחלט על הפלות.
ביולי 2024, רודריגו תמכה פומבית בעמדתה של סגנית הנשיא קמלה האריס בנושא זכויות רבייה. זה קרה כשהאריס השיקה את הקמפיין שלה לנשיאות. האריס נשאה את הנאום הראשון של הקמפיין שלה בווסט אליס, ויסקונסין. במהלך הנאום הזה, היא מתחה ביקורת על עמדתו של דונלד טראמפ בנוגע להפלות ודגלה בזכויות רבייה. רודריגו הביעה את תמיכתה בכך שפרסמה סרטון באינסטגרם מנאומה של האריס.
חיים אישיים

רודריגו נולדה חצי חרשת באוזן שמאל. יש לה אורניתופוביה.
היא מתגוררת במנהטן, ניו יורק.
מאז אוקטובר 2023 רודריגו במערכת יחסים עם השחקן הבריטי לואי פרטרידג'.
פילמוגרפיה

| שנה> סרטים | שם> סרטים | דמות> סרטים | הערות> סרטים |
| --- | --- | --- | --- |
| 2015 | An American Girl: Grace Stirs Up Success | גרייס תומאס | סרט DVD |
| 2021 | Sour Prom | — | סרט הופעה |
| 2022 | אוליביה רודריגו: נוסעת הביתה אליך | — | סרט הופעה תיעודי |
| 2024 | אוליביה רודריגו: Guts World Tour | — | סרט הופעה |
טלוויזיה
| 2016–2019 | ביזארדבארק | פייג' אולברה | תפקיד ראשי |
| 2017 | הבחורה החדשה | טריניאה | פרק: "Young Adult"; עונה שישית, פרק 18 |
| 2019–2022 | היי סקול מיוזיקל: המחזמר: הסדרה | ניני סלזר-רוברטס | תפקיד ראשי (עונות 1–2); תפקיד אורח (עונה 3) |
| 2020 | Disney Family Singalong | — | ספיישל טלוויזיוני |
| 2021–2023 | סאטרדיי נייט לייב | — | אורחת מוזיקלית; פרק: "קיגן-מייקל קי / אוליביה רודריגו" פרק: "אדם דרייבר / אוליביה רודריגו" |